text: El PSC demana a Torra que convoqui eleccions i que el nou govern aprovi els pressupostos
  Publicat 29/01/2020 15:44CET
  Si guanyen les eleccions, es comprometen a aprovar els comptes abans que acabi l'estiu
  La portaveu del PSC-Units al Parlament, Eva Granados, ha demanat aquest dimecres al president de la Generalitat, Quim Torra, que convoqui eleccions i que el govern elegit a les urnes aprovi i gestioni els pressupostos del 2020.
  "Tenim un president desautoritzat, un govern trencat i una legislatura esgotada. Per decència, Torra ha de convocar eleccions. Què significa aprovar uns pressupostos que saps que no gestionaràs?", ha preguntat en roda de premsa.
  En la mateixa línia s'ha pronunciat el primer secretari del PSC, Miquel Iceta, en un missatge a Twitter que ha recollit Europa Press: "Cal convocar eleccions ara per tenir govern i uns pressupostos. Una cosa sense l'altra no té cap sentit"
  Granados també ha assegurat que, en cas que el PSC guanyés les eleccions, es comprometen a aprovar els pressupostos abans que acabi l'estiu.
  A més, ha qualificat que és "lamentable" la compareixença del president de la Generalitat perquè s'ha dedicat, segons ell, a desautoritzar el Parlament i ERC, el seu soci en el Govern.
  Després que la líder dels comuns al Parlament, Jéssica Albiach, hagi assegurat que veu més a prop un futur govern progressista, Granados els ha instat a deixar de donar suport al Govern per tirar endavant els comptes.
  Quan li han preguntat si obre la porta a la configuració d'un tripartit en un futur executiu català, Granados ha deixat clar que el PSC "no farà president un independentista".
  "Catalunya necessita reconciliació, fa massa anys que tenim governs que divideixen. No estarem en un govern que només procura per la meitat dels ciutadans de Catalunya", ha resolt.